Aarhus, den 15. august 2017

# Timelærer, der kobler teori og praksis

Som underviser og coach ved jeg, hvor vigtigt det er at skabe et undervisningsmiljø hvor den enkelte elevs faglige og personlige udvikling er i fokus. Når I ansætter mig som timelærer, vil jeg være med til forsat at udvikle det gode læringsmiljø, der inspirerer vores elever og dermed er med til at sikre at de får den bedste kobling mellem teori og praksis. Et motiverende læringsmiljø sikrer eleverne bliver klædt på til deres fremtid.

Da jeg de sidste 11 år har haft egen entreprenørvirksomhed, har jeg beskæftiget mig bredt med området. Jeg har varetaget alle former for entreprenørarbejde herunder anlægsarbejde ved både private og offentlige kunder. Så udover, at I selvfølgelig kan regne med, at jeg har fagligheden i orden, kan I også forvente, at jeg er målrettet og struktureret. Desuden har jeg en naturlig autoritet og kan træde i karakter, når det er nødvendigt.

Udover, at min faglige værktøjskasse er i orden, har jeg også en stor passion for fagområdet. Min nærmeste omgangskreds kalder mig ligefrem nørd i forbindelse med planter, da jeg går meget op i danske og latinske navne samt herkomst og kendetegn. Min viden og passion omfatter også sygdomme og skadedyr samt bekæmpelse af disse. Denne viden og interesse vil jeg med stor entusiasme forsøge at videregive til mine elever.

Gennem tiden har jeg undervist i natur og teknik samt i plantekendskab på aftenskoleniveau. Jeg har også været medunderviser i biologi på lærerseminariet. Derfor er jeg vant til at undervise forskellige målgrupper. Dette har skærpet min indlevelse, min rummelighed over for forskelligheder og mine pædagogiske læringsmetoder tilrettet målgruppen. For mig er det alfa og omega at gøre sproget og stoffet letforståeligt, så alle elever er med. Jeg trives med den brede kontaktflade, hvor jeg kan gøre en forskel ved at dele ud af min faglighed og bruge mig selv personligt.

Jeg har brugt de seneste år til at få en bredere forståelse af mennesker ved at lære coaching, konflikthåndtering og psykologi, så jeg derved er endnu bedre rustet til at motivere og påvirke eleverne på en positiv og empatisk måde.

Jeg glæder mig til at høre fra jer og står til rådighed, såfremt I har spørgsmål.

Med venlig hilsen

Jens Jensen